L-ewwel Direttiva tal-Kummissjoni
tat-22 ta’ Diċembru 1980
dwar l-approssimazzjoni tal-liġijiet ta’ l-Istati Membri li għandhom x’jaqsmu mal-metodi għall-analiżi neċessarji għall-iċċekkjar tal-kompożizzjoni ta’ prodotti kosmetiċi
(80/1335/KEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidrat id-Direttiva tal-Kunsill 76/768/KEE tas-27 ta’ Lulju 1976 dwar l-approssimazzjoni tal-liġijiet ta’ l-Istati Membri li għandhom x’jaqsmu mal-prodotti kosmetiċi [1], kif l-aħħar emendata bid-Direttiva tal-Kunsill 79/661/KEE [2], u b’mod partikolari bl-Artikolu 8(1) tagħha,
Billi d-Direttiva 76/768/KEE tipprovdi għat-testjar uffiċjali ta’ prodotti kosmetiċi bil-għan li jkun assigurat li l-kondizzjonijiet preskritti skond id-disposizzjonijet tal-Komunità li jikkonċernaw il-kompożizzjoni tal-prodotti kosmetiċi jkunu sodisfatti;
Billi l-metodi neċessarji kollha ta’ l-analiżi għandhom ikunu stabbiliti malajr kemm jista’ jkun; billi l-preskrizzjoni ta’ metodi għat-teħid ta’ kampjuni, preparazzjoni tal-laboratorji, identifikazzjoni u determinazzjoni ta’ sodju ħieles u idrossidi tal-potassju, l-identifikazzjoni u d-determinazzjoni ta’ aċidu ossaliku u melħ alkalin fil-prodotti tal-kura tax-xagħar, id-determinazzjoni ta’ kloroform fit-toothpastes u taż-żingu, u l-identifikazzjoni u d-determinazzjoni ta’ aċidu fenolsulfoniku tikkostitwixxi l-ewwel pass f’din id-direzzjoni;
Billi l-miżuri stabbiliti fid-Direttiva preżenti huma skond l-opinjoni tal-Kumitat dwar l-adozzjoni tad-Direttiva 76/768/KEE għall-progress tekniku,
ADOTTAT DIN ID-DIRETTIVA:
L-Artikolu 1
L-Istati Membri għandhom jieħdu l-passi kollha neċessarji biex jassiguraw li, fl-ittestjar uffiċjali tal-prodotti kosmetiċi:
- it-teħid ta’ kampjuni,
- il-preparazzjoni fil-laboratorju tal-kampjuni tat-test,
- l-identifikazzjoni u d-determinazzjoni ta’ idrossidi ħielsa ta’ sodju u potassju,
- l-identifikazzjoni u d-determinazzjoni ta’ l-aċidu ossaliku u melħ alkalin fil-prodotti tal-kura tax-xagħar,
- id-determinazzjoni ta’ kloroform fit-toothpastes,
- id-determinazzjoni ta’ żingu,
- l-identifikazzjoni u d-determinazzjoni ta’ aċidu fenosulfoniku
huma magħmula skond il-metodi deskritti fl-Anness.
L-Artikolu 2
L-Istati Membri għandhom idaħħlu fis-seħħ il-liġijiet, ir-regolamenti jew id-dispożizzjonijiet amministrattivi meħtieġa għall-konformità ma’ din id-Direttiva sa mhux iktar tard mill-31 ta’ Diċembru 1982.
Huma għandhom mill-ewwel jinfurmaw lill-Kummissjoni b’dan.
L-Artikolu 3
Din id-Direttiva hija indirizzata lill-Istati Membri.
Magħmula fi Brussel, fit-22 ta’ Diċembru 1980.